**Mary ja Georg C. Ehrnroothin säätiö - Mary och Georg C. Ehrnrooths stiftelse** on vuonna 1987 perustettu, ruoansulatuselimistön tauteja ja silmätauteja koskevaa lääketieteellistä tutkimustyötä tukeva säätiö, jonka kotipaikka on Helsinki. 

Mary ja Georg C. Ehrnroothin säätiö jakaa apurahoja ja palkintoja tutkijoille ja tutkimusryhmille tieteelliseen tutkmustyöhön ja laitehankintoihin, ja se on tukenut myös tieteellisten kirjastojen kirjallisuushankintoja. Säätiön keskeisimmät varojen lähteet ovat olleet sijoitusomaisuuden tuoton lisäksi säätiön perustajan Georg C. Ehrnroothin eläessään ja sittemmin testamentissaan tekemät lahjoitukset. Ruoansulatuselimistön tauteja koskevat apurahat jaetaan yhteistyössä Vatsatautien tutkimussäätiön kanssa ja niiden hakuaika on loka-marraskuu. Vatsatautien tutkimussäätiö ohjaa osan kliinikkotutkijan apurahahakemuksista ja kaikki varttuneen tutkijan apurahahakemukset Mary ja Georg C. Ehrnroothin säätiölle. Silmätauteja koskevat apurahat Mary ja Georg C. Ehrnroothin säätiö hallinnoi suoraan. Päätökset apurahoista julkistetaan vuosittain säätiön juhlapäivänä, 5. toukokuuta, joka oli Mary Ehrnroothin (os. Beckman) syntymäpäivä.

Mary ja Georg C. Ehrnroothin säätiö on yksi neljästä Ehrnroothien suvun perustamasta säätiöstä vuonna 1935 perustetun tieteellistä tutkimusta ja kirjallista toimintaa tukevan Ella ja Georg Ehrnroothin säätiön, vuonna 1963 perustetun matematiikan ja luonnontieteiden tutkijoita tukevan Magnus Ehrnroothin säätiön sekä vuonna 1991 perustetun koulutusta ja tutkimusta, ympäristönsuojelua, kulttuuria ja yhteiskunnallista toimintaa tukevan Louise ja Göran Ehrnroothin säätiön rinnalla.

Historia
--------

Oikeustieteen lisensiaatti ja kansanedustaja Georg C. Ehrnrooth perusti säätiön 15. helmikuuta 1987 kuolleen vaimonsa muistoksi lahjoittaen säätiölle sen alkupääoman. Hän teki myöhemmin lisälahjoituksia ja lahjoitti kuollessaan 17. lokakuuta 2010 testamentillaan lopunkin omaisuutensa säätiölle. Hän toimi säätiön hallituksen ensimmäisenä puheenjohtajana 23 vuoden ajan säätiön perustamisesta kuolemaansa asti.

Toiminta
--------

Säätiön päätösvaltaa käyttää kuusijäseninen hallitus.

Säätiön myöntämien avustusten yhteismäärä nousi perustamisesta vuoteen 2011 mennessä vähitellen hieman yli 100.000 euroon vuodessa. Georg C. Ehnroothin testamenttilahjoituksen jälkeen jaettavien apurahojen yhteismäärä kaksinkertaistui vuonna 2012 ja on sen jälkeen kasvanut tasaisesti noin 450.000 euroon vuonna 2020.

Kun yliopistoja ensimmäisen kerran pääomitettiin vuosina 2008-2011, Ehrnroothin säätiöt jakoivat yliopistoille yhdessä lähes kaksi miljoonaa euroa, jolloin Mary ja Georg C. Ehrnroothin säätiö osallistui Helsingin yliopistolle tehtyyn miljoonan euron lahjoitukseen.

Juhlistaessaan vuonna 2017 perustamisensa 30-vuotispäivää, säätiö myönsi neljälle eturivin ruoansulatuselimistön tautien ja silmätautien tutkijalle kunniapalkinnon, joiden yhteissumma oli 100.000 euroa. Palkintojen saajat olivat professori Juha Gröönroos Turun yliopistosta, professori Helena Isoniemi ja dosentti Sirpa Loukovaara Helsingin yliopistosta sekä apulaisprofessori, akatemiatutkija Anu Kauppinen Itä-Suomen yliopistosta.

Vuodesta 2019 alkaen Mary ja Georg C. Ehrnroothin säätiö on osallistunut Silmätautien tohtoritutkijapoolin rahoittamiseen. Pooli on tarkoitettu edistämään hakeutumista tutkimustyöhön ulkomaille tohtorin tutkinnon jälkeen.

Lähteet
-------

1. ↑  Mary ja Georg C. Ehrnroothin säätiö [Apurahat] Mary ja Georg C. Ehrnroothin säätiö sr. Viitattu 24.4.2021.
2. ↑  Vatsatautien tutkimussäätiö [Apurahat] Vatsatautien tutkimussäätiö sr.  Arkistoitu 24.4.2021. Viitattu 24.4.2021.
3. 1 2  Tiitta, Allan: *Tieteen tukijoukot - Suomalaiset säätiöt tieteen ja korkeimman opetuksen kehittäjinä 1917–2017*, s. 43, 91, 122 ja 207. Helsinki: WSOY, 2018. Teoksen verkkoversio (pdf). Suomi (Arkistoitu – Internet Archive)
4. 1 2  Mary ja Georg C. Ehrnroothin säätiö [Säätiö] Mary ja Georg C. Ehrnroothin säätiö sr. Viitattu 24.4.2021.
5. ↑  Mary ja Georg C. Ehrnroothin säätiö [Yhteystiedot] Mary ja Georg C. Ehrnroothin säätiö. Viitattu 24.4.2021.
6. ↑  Ehrnroothien säätiöiltä rahaa tieteelle ja kulttuurille  8.12.2011. YLE. Viitattu 24.4.2021.
7. ↑  Merkittävä tunnustus Itä-Suomen yliopiston silmätautien tutkijalle  24.10.2017. Itä-Suomen yliopisto. Viitattu 24.4.2021.
8. ↑  Silmätautien tohtoritutkijapooli Silmätautien tohtoritutkijapooli. Viitattu 24.4.2021.

Aiheesta muualla
----------------

* Säätiön verkkosivut